PMIndiaData/PMIndiaSum huggingface dataset:
‘ബിസിനസ് ചെയ്യുന്നതിലെ എളുപ്പം’ പട്ടികയില്‍ ഇന്ത്യ ചരിത്രപരമായ കുതിപ്പു നേടിയതിനെ പ്രധാനമന്ത്രി അഭിനന്ദിച്ചു

ലോകബാങ്കിന്റെ ഡൂയിങ് ബിസിനസ് റിപ്പോര്‍ട്ട് 2018ല്‍ 30 സ്ഥാനം മുകളില്‍ എത്തുക വഴി ഇന്ത്യ ചരിത്രപരമായ നേട്ടമുണ്ടാക്കിയതിനെ പ്രധാനമന്ത്രി ശ്രീ. നരേന്ദ്ര മോദി പ്രശംസിച്ചു. 2017ലെ ഡൂയിങ് ബിസിനസ് റിപ്പോര്‍ട്ടില്‍ ഇന്ത്യയുടെ സ്ഥാനം 130 ആയിരുന്നെങ്കില്‍ ഈ വര്‍ഷം ഇത് 100 ആയി ഉയര്‍ന്നു. പട്ടികയില്‍ സ്ഥാനം മെച്ചപ്പെടുത്താന്‍ സാധിച്ചതു ചരിത്രപരമായ നേട്ടമാണെന്നു വിശേഷിപ്പിച്ച പ്രധാനമന്ത്രി, ടീം ഇന്ത്യക്ക് എല്ലാ മേഖലകളിലും സമഗ്രമായി നടപ്പാക്കാന്‍ സാധിച്ച പരിഷ്‌കാരങ്ങളുടെ ഫലമാണ് ഈ നേട്ടമെന്നു ട്വീറ്റുകളില്‍ വ്യക്തമാക്കി. ‘വിവിധ മേഖലകളിലായി ടീം ഇന്ത്യ നടത്തിയ സമഗ്ര പരിഷ്‌കാരങ്ങളുടെ ഫലമായാണ് ‘ബിസിനസ് ചെയ്യുന്നതിലെ എളുപ്പം’ പട്ടികയില്‍ ചരിത്രപരമായ കുതിപ്പു നേടാന്‍ സാധിച്ചത്. ബിസിനസ് ചെയ്യുക എളുപ്പമായിത്തീരുന്നത് നമ്മുടെ സംരംഭകര്‍ക്ക്, വിശേഷിച്ച് എം.എസ്.എം.ഇ. മേഖലയില്‍ ഉള്ളവര്‍ക്ക്, ചരിത്രപരമായ സാധ്യതകള്‍ തുറന്നുകൊടുക്കുകയും രാജ്യത്തെ അഭിവൃദ്ധിയിലേക്കു നയിക്കുകയും ചെയ്യും. മൂന്നു വര്‍ഷമായി ബിസിനസ് ചെയ്യുന്നത് എളുപ്പമാക്കുന്നതിനായി സംസ്ഥാനങ്ങള്‍ തമ്മില്‍ സൃഷ്ടിപരമായ മത്സരക്ഷമത പുലര്‍ത്തുന്ന കാഴ്ചയാണു നാം കണ്ടുകൊണ്ടിരിക്കുന്നത്. ഇന്ത്യയില്‍ ബിസിനസ് ചെയ്യുക എന്നത് എളുപ്പമുള്ള കാര്യമായിരുന്നില്ല. എന്നാല്‍ ഇപ്പോള്‍ രാജ്യം മുന്നോട്ടുവെക്കുന്ന സാമ്പത്തിക അവസരങ്ങള്‍ പരീക്ഷിക്കാന്‍ നാം ലോകത്തെ സ്വാഗതം ചെയ്യുന്നു. പരിഷ്‌കരിക്കുക, നല്ല പ്രകടനം കാഴ്ചവെക്കുക, പരിവര്‍ത്തനം സാധ്യമാക്കുക എന്ന മന്ത്രത്താല്‍ നയിക്കപ്പെടുന്ന നാം ലോകരാഷ്ട്രങ്ങള്‍ക്കിടയിലെ നിലയും രാജ്യത്തിന്റെ സാമ്പത്തിക വളര്‍ച്ചയും മെച്ചപ്പെടുത്താന്‍ പ്രതിജ്ഞാബദ്ധമാണ്’, പ്രധാനമന്ത്രി പറഞ്ഞു.
മഹാത്മാ ഫൂലെയുടെ ജന്മ വാര്‍ഷികത്തില്‍ പ്രധാനമന്ത്രിയുടെ ശ്രദ്ധാഞ്ജലി

മഹാത്മാ ഫൂലെയുടെ ജന്മ വാര്‍ഷികത്തില്‍ പ്രധാനമന്ത്രി ശ്രീ. നരേന്ദ്ര മോദി അദ്ദേഹത്തിന് ശ്രദ്ധാഞ്ജലി അര്‍പ്പിച്ചു. ‘മഹാത്മാ ഫൂലെയ്ക്ക് അദ്ദേഹത്തിന്റെ ജന്മ വാര്‍ഷികത്തില്‍ ശ്രദ്ധാഞ്ജലി. സാമൂഹിക പരിഷ്‌ക്കരണത്തില്‍ അദ്ദേഹം നല്‍കിയ കണിശവും, നേതൃത്വപരവുമായ ഊന്നല്‍ പാര്‍ശ്വവല്‍ക്കരിക്കപ്പെട്ടവരെ വലിയ തോതില്‍ സഹായിച്ചിട്ടുണ്ട്. യുവാക്കള്‍ക്കിടയില്‍ വിദ്യാഭ്യാസം പോഷിപ്പിക്കുന്നതിലും, സ്ത്രീകളുടെ അവസ്ഥ മെച്ചപ്പെടുത്തുന്നതിനുമുള്ള തന്റെ പ്രതിബദ്ധതയില്‍ അദ്ദേഹം അചഞ്ചലനായിരുന്നു.’ പ്രധാനമന്ത്രി പറഞ്ഞു.
ദേശീയ അധ്യാപക അവാര്‍ഡ് ജേതാക്കളുമായി പ്രധാനമന്ത്രി സംവദിച്ചു

അധ്യാപക ദിനത്തില്‍ ലോക് കല്യാണ്‍ മാര്‍ഗില്‍ നടന്ന ചടങ്ങില്‍ 2017ലെ ദേശീയ അധ്യാപക അവാര്‍ഡ് ജേതാക്കളുമായി പ്രധാനമന്ത്രി ശ്രീ. നരേന്ദ്ര മോദി സംവദിച്ചു. കേന്ദ്ര മനുഷ്യവിഭവ ശേഷി വകുപ്പു മന്ത്രി ശ്രീ. പ്രകാശ് ജാവദേക്കറും ചടങ്ങില്‍ സംബന്ധിച്ചു. രാജ്യത്തെ വിദ്യാഭ്യാസ നിലവാരം ഉയര്‍ത്തുന്നതിനായി നടത്തുന്ന ശ്രമങ്ങള്‍ക്ക് അവാര്‍ഡ് ജേതാക്കളെ പ്രധാനമന്ത്രി അഭിനന്ദിച്ചു. വിദ്യാഭ്യാസത്തിനായും അതു ജീവിത മന്ത്രമാക്കുന്നതിനായും അവര്‍ കാണിക്കുന്ന സമര്‍പ്പണ ഭാവത്തെ അദ്ദേഹം ശ്ലാഘിച്ചു. ഒരു അധ്യാപകന്‍ ജീവിതകാലം മുഴുവനും അധ്യാപകനായി തുടരുമെന്നു പ്രധാനമന്ത്രി പറഞ്ഞു. ചുറ്റുപാടുമുള്ള സമൂഹത്തെ സ്‌കൂള്‍ വികസനത്തിന്റെ അവിഭാജ്യ ഘടകമാക്കിമാറ്റണമെന്ന് അവാര്‍ഡ് ജേതാക്കളുമായുള്ള ആശയവിനിമയത്തിനിടെ ശ്രീ. നരേന്ദ്ര മോദി ആഹ്വാനം ചെയ്തു. വിദ്യാര്‍ഥികളിലെ, വിശേഷിച്ചു പാവപ്പെട്ടതും ഗ്രാമീണ പ്രദേശങ്ങളില്‍നിന്നു വരുന്നവരിലെ, കഴിവുകളെ പുറത്തെത്തിക്കാനായി യത്‌നിക്കണമെന്നും അദ്ദേഹം പറഞ്ഞു. വിദ്യാര്‍ഥികളും അധ്യാപകരും തമ്മിലുള്ള ബന്ധം നഷ്ടപ്പെടാതിരിക്കാന്‍ അധ്യാപകര്‍ ശ്രദ്ധിക്കണമെന്നും ഇങ്ങനെ ചെയ്യുകവഴി ജീവിതാവസാനം വരെ വിദ്യാര്‍ഥികള്‍ അധ്യാപകരെ ഓര്‍ത്തിരിക്കുന്ന സാഹചര്യം ഉണ്ടാവുമെന്നും പ്രധാനമന്ത്രി വെളിപ്പെടുത്തി. സ്‌കൂളുകളും അയല്‍പക്കവും ഡിജിറ്റലാക്കി മാറ്റുവാന്‍ അധ്യാപകരെ അദ്ദേഹം പ്രോല്‍സാഹിപ്പിച്ചു. പ്രധാനമന്ത്രിയുമായി സംവദിക്കവേ, തങ്ങളുടെ സ്‌കൂളുകള്‍ പഠനത്തിന്റെയും മികവിന്റെയും കേന്ദ്രങ്ങളാക്കിത്തീര്‍ക്കുന്ന പ്രചോദനാത്മകമായ കഥകള്‍ അവാര്‍ഡ് ജേതാക്കള്‍ വിവരിച്ചു. പുതിയ ഓണ്‍ലൈന്‍ നോമിനേഷന്‍ നടപടിക്രമത്തിനും ഡിജിറ്റല്‍ ഇന്ത്യ തുടങ്ങി രാജ്യത്തെ സ്‌കൂളികളിലെയെല്ലാം വിദ്യാഭ്യാസത്തില്‍ ഗുണപരമായ വലിയ മാറ്റം സാധ്യമാക്കിയ പദ്ധതികള്‍ നടപ്പാക്കിയതിനും അവര്‍ പ്രധാനമന്ത്രിയെ നന്ദി അറിയിച്ചു. ദേശീയ അധ്യാപക അവാര്‍ഡ് ജേതാക്കളെ തെരഞ്ഞെടുക്കുന്നതിനുള്ള നടപടിക്രമങ്ങള്‍ മനുഷ്യവിഭവശേഷി മന്ത്രാലയം ഈ വര്‍ഷം പുതുക്കിയിരുന്നു. ഇതുപ്രകാരം സ്വയം നാമനിര്‍ദേശം ചെയ്യാന്‍ വ്യവസ്ഥയുണ്ട്. പ്രമുഖ ദേശീയ അവാര്‍ഡുകളില്‍ അടുത്തിടെ വരുത്തിയ പരിഷ്‌കാരങ്ങളില്‍നിന്നു പ്രചോദനം ഉള്‍ക്കൊണ്ടാണു മാറ്റങ്ങള്‍ വരുത്തിയത്. സുതാര്യവും നീതിപൂര്‍ണവുമായ പദ്ധതി മികവിനും പ്രവര്‍ത്തനത്തിനും അംഗീകാരം ഉറപ്പാക്കുന്നതാണ്.
ഗാന്ധി സമാധാന പുരസ്‌കാരം സമ്മാനിക്കുന്ന ചടങ്ങില്‍ പ്രധാനമന്ത്രി പങ്കെടുത്തു

2015, 2016, 2017, 2018 വര്‍ഷങ്ങളിലെ ഗാന്ധി സമാധാന പുരസ്‌കാരങ്ങള്‍ ഇന്ന് രാഷ്ട്രപതിഭവനില്‍ നടന്ന ചടങ്ങില്‍ രാഷ്ട്രപതി ശ്രീ. രാം നാഥ് കോവിന്ദ് സമ്മാനിച്ചു. ചടങ്ങില്‍ പ്രധാനമന്ത്രി ശ്രീ. നരേന്ദ്ര മോദിയും പങ്കെടുത്തു. തദവസരത്തില്‍ സംസാരിക്കവെ, അത്യധികം ആദരണീയമായ ഗാന്ധി സമാധാന പുരസ്‌കാരത്തിന് അര്‍ഹരായ എല്ലാവരെയും പ്രധാനമന്ത്രി അഭിനന്ദിച്ചു. ഇന്ത്യ മഹാത്മാഗാന്ധിയുടെ 150-ാം ജന്‍മവാര്‍ഷികം ആഘോഷിക്കുന്ന വേളയിലാണ് ഈ പുരസ്‌കാരങ്ങള്‍ സമ്മാനിക്കുന്നതെന്ന് പ്രധാനമന്ത്രി പറഞ്ഞു. ഈ അവസരത്തില്‍ ഗാന്ധിജിക്ക് ഏറെ പ്രിയപ്പെട്ട ഭക്തി കീര്‍ത്തനമായ വൈഷ്ണവ് ജന്‍തോ ലോകത്തെമ്പാടുമുള്ള നൂറ്റി അന്‍പതോളം രാജ്യങ്ങളിലെ കലാകാരന്‍മാര്‍ ആലപിച്ചതില്‍ പ്രധാനമന്ത്രി സന്തോഷം പ്രകടിപ്പിച്ചു. ഗാന്ധിജിയുടെ ആദര്‍ശങ്ങളുടെ പ്രസക്തി ഇന്നും ലോകം സ്വീകരിക്കുന്നു എന്നതിന്റെ തെളിവാണിതെന്ന് അദ്ദേഹം ചൂണ്ടിക്കാട്ടി. ശുചിത്വത്തിനോടുള്ള മഹാത്മാ ഗാന്ധിയുടെ പ്രതിബദ്ധതയെക്കുറിച്ച് പ്രധാനമന്ത്രി സംസാരിച്ചു. മഹാത്മാഗാന്ധിയുടെ ദീര്‍ഘദര്‍ശിത്വമുള്ള പരിശ്രമങ്ങള്‍ വഴിയാണ് സ്വാതന്ത്ര്യസമരം ജനകീയ പ്രസ്ഥാനമായി മാറിയതെന്ന് പ്രധാനമന്ത്രി പറഞ്ഞു. ജന പങ്കാളിത്തം, ജനകീയ പ്രസ്ഥാനം എന്നീ രണ്ടു ധാരകള്‍ മഹാത്മാ ഗാന്ധി ലയിപ്പിച്ചതായി പ്രധാനമന്ത്രി കൂട്ടിച്ചേര്‍ത്തു. ഇന്ത്യയുടെ സ്വാതന്ത്ര്യത്തിനായി എല്ലാവരും സംഭാവന ചെയ്യുന്നു എന്ന ഉത്സാഹം എല്ലാ വ്യക്തികളിലും മഹാത്മാ ഗാന്ധി പകര്‍ന്നു നല്‍കിയതായി പ്രധാനമന്ത്രി പറഞ്ഞു.
പുനരുല്‍പ്പാദന ഊര്‍ജ്ജ മേഖലയില്‍ ഇന്ത്യ - ഇറ്റലി സഹകരണം

പുനരുല്‍പ്പാദന ഊര്‍ജ്ജ മേഖലയില്‍ സഹകരിക്കുന്നതിന് ഇന്ത്യയും ഇറ്റലിയും തമ്മില്‍ ഒപ്പുവെച്ച ധാരണാപത്രം പ്രധാനമന്ത്രി ശ്രീ.നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം വിലയിരുത്തി. 2017 ഒക്ടോബര്‍ 30 ന് ന്യൂഡല്‍ഹിയില്‍ വച്ചാണ് ധാരണാപത്രം ഒപ്പുവെച്ചത്. കേന്ദ്ര നവ, പുനരുല്‍പ്പാദന ഊര്‍ജ്ജ വകുപ്പ് സെക്രട്ടറി ശ്രീ. ആനന്ദ് കുമാറും ഇന്ത്യയിലെ ഇറ്റാലിയന്‍ അംബാസഡര്‍ ലോറന്‍സോ ആഞ്ചലോണിയുമാണ് ധാരണാപത്രത്തില്‍ ഒപ്പുവെച്ചത്. ഇരു രാജ്യങ്ങള്‍ക്കും പ്രയോജനപ്പെടും വിധം നവ പുനരുല്‍പ്പാദന ഊര്‍ജ്ജ മേഖലയിലെ സ്ഥാപനങ്ങള്‍ തമ്മിലുള്ള സാങ്കേതിക, ഉഭയകക്ഷി സഹകരണം പ്രോത്സാഹിപ്പിക്കാന്‍ ലക്ഷ്യമിടുന്നതാണ് ധാരണാപത്രം. പരസ്പരം സഹകരിക്കുന്ന മേഖലകളുമായി ബന്ധപ്പെട്ട കാര്യങ്ങള്‍ അവലോകനം ചെയ്യുന്നതിനും മേല്‍നോട്ടം വഹിക്കുന്നതിനും ഒരു സംയുക്ത പ്രവര്‍ത്തക സമിതി രൂപീകരിക്കാന്‍ ധാരണാപത്രം വിഭാവനം ചെയ്യുന്നു. പരസ്പരം വൈദഗ്ധ്യം കൈമാറുന്നതിനും, വിവര ശൃംഖല സൃഷ്ടിക്കുന്നതിനും ഇരു രാജ്യങ്ങളും തമ്മിലുള്ള ഉഭയകക്ഷി സഹകരണം ശക്തിപ്പെടുത്തുന്നതിനും ധാരണാപത്രം ലക്ഷ്യമിടുന്നു.
പ്രധാനമന്ത്രി നാളെ ബീഹാര്‍ സന്ദര്‍ശിക്കും

പ്രധാനമന്ത്രി ശ്രീ. നരേന്ദ്ര മോദി നാളെ (2017 ഒക്‌ടോബര്‍ 14) ബീഹാര്‍ സന്ദര്‍ശിക്കും. പട്‌ന സര്‍വ്വകലാശാലയുടെ ശതാബ്ദി ആഘോഷങ്ങളെ പ്രധാനമന്ത്രി അഭിസംബോധന ചെയ്യും. നമാമി ഗംഗേ പരിപാടിക്ക് കീഴിലുള്ള നാല് അഴുക്കുചാല്‍ പദ്ധതികള്‍ക്കും, നാല് ദേശീയപാതാ പദ്ധതികള്‍ക്കും പ്രധാനമന്ത്രി മൊക്കാമയില്‍ തറക്കല്ലിടും. 3,700 കോടി രൂപയാണ് ഈ പദ്ധതികളുടെ മൊത്തം അടങ്കല്‍. ഒരു പൊതുസമ്മേളനത്തെയും അദ്ദേഹം അഭിസംബോധന ചെയ്യും. ബേയൂരിലെ മലിന ജല ട്രീറ്റ്‌മെന്റ് പ്ലാന്റ്, ബേയൂരിലെ പുതിയ അഴുക്കുചാല്‍ ശൃംഖല, കര്‍മാലിചാക്കിലെ സ്വീവേജ് ട്രീറ്റ്‌മെന്റ് പ്ലാന്റ്, സെയ്ദ്പൂരിലെ അഴുക്കുചാല്‍ ശൃംഖല എന്നിവയാണ് ഈ പദ്ധതികള്‍. പ്രതിദിനം 120 ദശലക്ഷം ലിറ്റര്‍ മലിന ജലം ഈ പദ്ധതി വഴി ശുദ്ധീകരിക്കാന്‍ കഴിയും. തറക്കല്ലിടുന്ന നാല് ദേശീയപാത പദ്ധതികള്‍ ഇവയാണ്: · ദേശീയ പാത -31 ലെ ഔന്താ- സിമാരിയ ഭാഗം നാല് വരിയാക്കലും, ആറ് വരി ഗംഗാസേതുവിന്റെ നിര്‍മ്മാണവും. · ദേശീയ പാത-31 ലെ ഭക്തിയാര്‍പൂര്‍ – മൊക്കാമ ഭാഗം നാല് വരിയാക്കല്‍. · ദേശീയ പാത-107 ലെ മഹേഷ്ഖുന്ത് – സഹര്‍സാ – കുര്‍ണിയ ഭാഗം രണ്ട് വരിയാക്കല്‍. · ദേശീയ പാത-82 ല്‍ ബീഹാര്‍ ഷെരീഫ് – ബാര്‍ഭീക – മൊക്കാമ ഭാഗം രണ്ട് വരിയാക്കല്‍.
നിയമ നീതിന്യായ രംഗത്തെ ഇന്ത്യാ -ബ്രിട്ടണ്‍ സഹകരണം

നിയമ നീതിന്യായ രംഗത്ത് ഇന്ത്യയും, ബ്രിട്ടണും തമ്മില്‍ സഹകരണം ഉറപ്പാക്കാനും ഒരു സംയുക്ത കൂടിയാലോചനാ സമിതി രൂപീകരിക്കാനും വ്യവസ്ഥ ചെയ്യുന്ന ധാരണാപത്രത്തിന് പ്രധാനമന്ത്രി ശ്രീ.നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. നിയമ രംഗത്തെ പ്രൊഫഷണലുകള്‍, ഗവണ്‍മെന്റ് ഉദ്യോഗസ്ഥര്‍ മുതലായവരുടെ പ്രവര്‍ത്തന പരിചയം കൈമാറല്‍, അവരുടെ പരിശീലനം വിവിധ കോടതികള്‍, ട്രിബ്യൂണലുകള്‍ മുതലായവയ്ക്ക് മുന്നിലുള്ള തര്‍ക്കങ്ങള്‍ പരിഹരിക്കുന്നതിനുള്ള ഫലപ്രദമായ നിയമ സഹായ സംവിധാനം മുതലായവ ധാരണാപത്രത്തിന്റെ പരിധിയില്‍ വരും. സംയുക്ത കൂടിയാലോചന സമിതികള്‍ രൂപീകരിക്കാനും ധാരണാപത്രം വ്യവസ്ഥ ചെയ്യുന്നു.
ആഗോള വാഹനനിര്‍മാണ കമ്പനി തലവന്‍മാരുമായി പ്രധാനമന്ത്രി കൂടിക്കാഴ്ച നടത്തി

ലോകത്താകമാനമുള്ള വാഹനനിര്‍മാണ, ഗതാഗത കമ്പനി തലവന്‍മാരുമായി പ്രധാനമന്ത്രി ശ്രീ. നരേന്ദ്ര മോദി ന്യൂഡെല്‍ഹിയില്‍ കൂടിക്കാഴ്ച നടത്തി. ടൊയോട്ട, സായിക് മോട്ടോര്‍ കോര്‍പറേഷന്‍ ഷാങ്ഹായ്, ബോഷ്, എ.ബി.ബി. ലിമിറ്റഡ്, ഹ്യുണ്ടായ് മോട്ടോര്‍ കമ്പനി, ഫോര്‍ഡ് സ്മാര്‍ട്ട് മൊബിലിറ്റി എല്‍.എല്‍.സി., ഊബര്‍ ഏവിയേഷന്‍ തുടങ്ങിയ കമ്പനികളുടെ ഉന്നതതല പ്രതിനിധിസംഘമാണു പ്രധാനമന്ത്രിയെ സന്ദര്‍ശിച്ചത്. ന്യൂഡെല്‍ഹിയില്‍ നടക്കുന്ന ആഗോള മൊബിലിറ്റി ഉച്ചകോടിയായ ‘മൂവി’ല്‍ കമ്പനികള്‍ പങ്കെടുക്കുന്നുണ്ട്.
ചൈനയിലെ ക്വിങ്ദാവോയിലേക്കു പുറപ്പെടുംമുമ്പ് പ്രധാനമന്ത്രി പുറപ്പെടുവിച്ച പ്രസ്താവന

ചൈനയിലെ ക്വിങ്ദാവോയിലേക്കു പുറപ്പെടുംമുമ്പ് പ്രധാനമന്ത്രി ശ്രീ. നരേന്ദ്ര മോദി പുറപ്പെടുവിച്ച പ്രസ്താവന: ‘ഷാങ്ഹായ് കോ-ഓപ്പറേഷന്‍ ഓര്‍ഗനൈസേഷ(എസ്.സി.ഒ.)ന്റെ അംഗങ്ങളായ രാഷ്ട്രങ്ങളുടെ തലവന്‍മാരുടെ വാര്‍ഷികയോഗത്തില്‍ പങ്കെടുക്കാനായി ചൈനയിലെ ക്വിങ്ദാവോ സന്ദര്‍ശിക്കുകയാണ്. കൗണ്‍സിലില്‍ ഇന്ത്യക്കു സമ്പൂര്‍ണ അംഗത്വം ലഭിച്ചശേഷം നടക്കുന്ന ആദ്യ കൗണ്‍സിലില്‍ പങ്കെടുക്കുന്ന ഇന്ത്യന്‍ സംഘത്തെ നയിക്കാന്‍ സാധിച്ചതില്‍ ആഹ്ലാദിക്കുന്നു. തീവ്രവാദത്തെയും വിഘടനവാദത്തെയും ഭീകരവാദത്തെയും നേരിടുന്നതു മുതല്‍ കണക്റ്റിവിറ്റി, വാണിജ്യം, തീരുവ, നിയമം, ആരോഗ്യം, കൃഷി എന്നീ മേഖലകളിലുള്ള സഹകരണം വരെയും ഒപ്പം പരിസ്ഥിതിയെ സംരക്ഷിക്കുന്നതിലും ദുരന്തസാധ്യതകളെ ഇല്ലാതാക്കുന്നതിലും ജനങ്ങള്‍ തമ്മിലുള്ള ബന്ധം പോല്‍സാഹിപ്പിക്കുന്നതിലും വരെയും സഹകരിക്കുന്നതിന് ആവശ്യമായ വിപുലമായ കാര്യപരിപാടിയാണ് എസ്.സി.ഒയ്ക്ക് ഉള്ളത്. കഴിഞ്ഞ വര്‍ഷം എസ്.സി.ഒയില്‍ സമ്പൂര്‍ണ അംഗത്വം ലഭിച്ചതോടെ സംഘടനയുമായും അംഗരാഷ്ട്രങ്ങളുമായും ഉള്ള ഇന്ത്യയുടെ ബന്ധം ഏറെ മെച്ചപ്പെട്ടിട്ടുണ്ട്. ക്വിങ്ദാവോ ഉച്ചകോടി എസ്.സി.ഒ. കാര്യപരിപാടികളെ കൂടുതല്‍ സമ്പന്നമാക്കുമെന്നതോടൊപ്പം എസ്.സി.ഒയുമായുള്ള ഇന്ത്യയുടെ ബന്ധത്തില്‍ പുതിയ തുടക്കത്തിലേക്കു നയിക്കുമെന്നും ഞാന്‍ വിശ്വസിക്കുന്നു. എസ്.സി.ഒ. അംഗരാഷ്ട്രങ്ങളുമായി ഇന്ത്യ നിലനിര്‍ത്തിവരുന്നത് ആഴമേറിയ സൗഹൃദവും ബഹുകോണകളോടുകൂടിയ ബന്ധവുമാണ്. എസ്.സി.ഒ. ഉച്ചകോടിക്കിടെ അംഗരാഷ്ട്രത്തലവന്‍മാര്‍ ഉള്‍പ്പടെ പല നേതാക്കളുമായും കൂടിക്കാഴ്ച നടത്താനും നിലപാടുകള്‍ പങ്കുവെക്കാനും അവസരം കിട്ടുമെന്നാണു പ്രതീക്ഷിക്കുന്നത്.’
കര്‍ണാടകത്തിലെ ജനങ്ങള്‍ക്ക് പ്രധാനമന്ത്രി സംക്രാന്തി ആശംസകള്‍ നേര്‍ന്നു

സംക്രാന്ത്രി ആഘോഷവേളയില്‍ കര്‍ണാടകയിലെ ജനങ്ങള്‍ക്ക് പ്രധാനമന്ത്രി ശ്രീ. നരേന്ദ്ര മോദി ആശംസകള്‍ നേര്‍ന്നു. ‘കര്‍ണാടകത്തിലെ എന്റെ സഹോദരീ, സഹോദരന്‍മാരെ സംക്രാന്തി ആശംസകള്‍. എല്ലാ കന്നഡിഗര്‍ക്കും എന്റെ സംക്രാന്തി ആശംസകള്‍. ഈ മംഗളകരമായ ആഘോഷം എല്ലാവര്‍ക്കും സന്തോഷം, ഒരുമ, സൗഖ്യം എന്നിവ കൊണ്ടുവരട്ടെ’, -പ്രധാനമന്ത്രി പറഞ്ഞു
പ്രധാനമന്ത്രി 2018 ജൂണ്‍ 23 ന് മധ്യപ്രദേശ് സന്ദര്‍ശിക്കും

പ്രധാനമന്ത്രി ശ്രീ. നരേന്ദ്ര മോദി 2018 ജൂണ്‍ 23 ന് മധ്യപ്രദേശ് സന്ദര്‍ശിക്കും. ഇന്‍ഡോറില്‍ നടക്കുന്ന മധ്യപ്രദേശ് ഷെഹരി വികാസ് മഹോത്സവ് പ്രധാനമന്ത്രി സന്ദര്‍ശിക്കും. സംസ്ഥാനത്തിന്റെ വ്യത്യസ്ഥ ഭാഗങ്ങളിലായി നാലായിരം കോടിയിലധികം രൂപ ചെലവ് വരുന്ന വിവിധ വികസന പദ്ധതികള്‍ പ്രധാനമന്ത്രി റിമോര്‍ട്ട് സംവിധാനത്തിലൂടെ ഉദ്ഘാടനം ചെയ്യും. പ്രധാനമന്ത്രി പാര്‍പ്പിട പദ്ധതി, നഗര കുടിവെള്ള പദ്ധതികള്‍, നഗര ഖരമാലിന്യ പരിപാലനം, നഗര ശുചീകരണം, നഗര ഗതാഗതം, നഗരം മോടിപിടിപ്പിക്കല്‍ മുതലായവയുമായി ബന്ധപ്പെട്ട പദ്ധതികള്‍ ഇതിലുള്‍പ്പെടും. 2018 ലെ സ്വച്ഛ് സര്‍വ്വേക്ഷന്‍ പുരസ്‌ക്കാരങ്ങള്‍ വിതരണം ചെയ്യുന്ന പ്രധാനമന്ത്രി ഇതിന്റെ മത്സര ഫലങ്ങളുടെ ഡാഷ്‌ബോര്‍ഡും ഉദ്ഘാടനം ചെയ്യും. വൃത്തിയുള്ള നഗരങ്ങള്‍, മികച്ച പ്രകടനം കാഴ്ച വച്ച സംസ്ഥാനങ്ങള്‍ മുതലായവ പ്രധാനമന്ത്രിയില്‍ നിന്ന് പുരസ്‌ക്കാരങ്ങള്‍ സ്വീകരിക്കും. ശുചീകരണവുമായി ബന്ധപ്പെട്ട ഒരു പുതിയ ആശയം, ഒരു പുതിയ ശീലം എന്നിവയ്ക്ക് പുറമെ ഒരു ശുചിത്വ സംരംഭകനും പുരസ്‌ക്കാരം ലഭിക്കും. അതിന് മുന്നോടിയായി പ്രധാനമന്ത്രി രാജ്ഗഢില്‍ മോഹന്‍പുര പദ്ധതി രാഷ്ട്രത്തിന് സമര്‍പ്പിക്കും. ഈ പദ്ധതി രാജ്ഗഢ് ജില്ലയിലെ കൃഷി സ്ഥലങ്ങള്‍ക്ക് ജലസേചന സൗകര്യമൊരുക്കും. ഈ പ്രദേശത്തെ ഗ്രാമങ്ങളിലെ ജനങ്ങള്‍ക്ക് കുടിവെള്ളവും പദ്ധതി പ്രദാനം ചെയ്യും. വിവിധ കുടിവെള്ള പദ്ധതികളുടെ തറക്കല്ലിടലും പ്രധാനമന്ത്രി നിര്‍വ്വഹിക്കും.
നിതി ആയോഗ് ഭരണസമിതിയുടെ നാലാമതു യോഗം പ്രധാനമന്ത്രിയുടെ അധ്യക്ഷതയില്‍ 2018 ജൂണ്‍ 17നു ചേരും

രാഷ്ട്രപതി ഭവനില്‍ ജൂണ്‍ 17നു നടക്കുന്ന നിതി ആയോഗ് ഭരണസമിതി യോഗത്തില്‍ പ്രധാനമന്ത്രി ശ്രീ. നരേന്ദ മോദി അധ്യക്ഷത വഹിക്കും. ഒരു ദിവസം നീളുന്ന യോഗത്തില്‍ കേന്ദ്രമന്ത്രിമാരും മുഖ്യമന്ത്രിമാരും കേന്ദ്രഭരണ പ്രദേശങ്ങളിലെ ലഫ്റ്റനന്റ് ഗവര്‍ണര്‍മാരും ഉയര്‍ന്ന കേന്ദ്ര ഗവണ്‍മെന്റ് ഉദ്യോഗസ്ഥരും പങ്കെടുക്കും. ദേശീയ വികസത്തിന്റെ മുന്‍ഗണനാ മേഖലകള്‍, സ്വീകരിക്കേണ്ട തന്ത്രം തുടങ്ങിയ കാര്യങ്ങളില്‍ സംസ്ഥാനങ്ങളെക്കൂടി പങ്കെടുപ്പിച്ചുനടത്തേണ്ട പ്രവര്‍ത്തനങ്ങള്‍ സംബന്ധിച്ചു തീരുമാനം കൈക്കൊള്ളേണ്ട ഉന്നത സമിതിയാണു നിതി ആയോഗ് ഭരണസമിതി. യോഗം കഴിഞ്ഞ വര്‍ഷം നടത്തിയ പ്രവര്‍ത്തനങ്ങള്‍ വിലയിരുത്തുകയും വരുംകാലത്തെ വികസനപദ്ധതികള്‍ സംബന്ധിച്ച മുന്‍ഗണനകള്‍ തീരുമാനിക്കുകയും ചെയ്യും. കര്‍ഷകരുടെ വരുമാനം ഇരട്ടിപ്പിക്കുന്നതിനു കൈക്കൊണ്ട നടപടികളും ആയുഷ്മാന്‍ ഭാരത്, ദേശീയ പോഷക ദൗത്യം, മിഷന്‍ ഇന്ദ്രധനുഷ്, വികസനം കാംക്ഷിക്കുന്ന ജില്ലകളുടെ വികസനം, മഹാത്മാ ഗാന്ധിയുടെ 150ാം ജന്മവാര്‍ഷികാഘോഷം തുടങ്ങിയ പ്രധാന കാര്യങ്ങളില്‍ കൈക്കൊണ്ട നടപടികളും കൗണ്‍സില്‍ ചര്‍ച്ച ചെയ്യുമെന്നാണു പ്രതീക്ഷിക്കുന്നത്.
ലോക ബാങ്ക് പ്രസിഡന്റുമായി പ്രധാനമന്ത്രി ടെലഫോണില്‍ സംസാരിച്ചു

ലോക ബാങ്ക് പ്രസിഡന്റ് ശ്രീ. ജിം യോങ് കിമ്മുമായി പ്രധാനമന്ത്രി ശ്രീ. നരേന്ദ്ര മോദി ടെലഫോണില്‍ സംസാരിച്ചു. ബിസിനസ് ചെയ്യുന്നത് എളുപ്പമായ രാഷ്ട്രങ്ങളുടെ പട്ടികയില്‍ ചരിത്രപരമായ ഉയര്‍ച്ച നേടിയതിനു പ്രധാനമന്ത്രിയെ ശ്രീ. കിം അഭിനന്ദിച്ചു. നാലു വര്‍ഷമെന്ന വളരെ ചുരുങ്ങിയ കാലത്തിനിടെ 125 കോടി ജനങ്ങളുള്ള രാജ്യം 65 റാങ്ക് മുകളിലെത്തി എന്നതു ശ്രദ്ധേയമായ നേട്ടമാണെന്ന് അദ്ദേഹം വ്യക്തമാക്കി. പ്രധാനമന്ത്രി ശ്രീ. മോദിയുടെ അചഞ്ചലമായ പ്രതിജ്ഞാബദ്ധതയും നേതൃത്വവുമാണ് ഈ നേട്ടത്തിന്റെ പിന്നിലുള്ള പ്രധാന ഘടകമെന്നു ശ്രീ. കിം പറഞ്ഞു. ചരിത്രപരവും മുന്‍പില്ലാത്തതുമായ നേട്ടമാണിതെന്ന് അദ്ദേഹം നിരീക്ഷിച്ചു. പ്രധാനമന്ത്രി അടുത്തിടെ യു.എന്‍.ഇ.പി. ചാംപ്യന്‍സ് ഓഫ് ദ് എര്‍ത്ത് അവാര്‍ഡ്, സോള്‍ സമാധാന സമ്മാനം തുടങ്ങിയ അംഗീകാരങ്ങള്‍ നേടിയത് അനുസ്മരിച്ച ലോകബാങ്ക് അധ്യക്ഷന്‍, ശ്രീ. നരേന്ദ്ര മോദിയെ അനുമോദിച്ചു. ബിസിനസ് ചെയ്യുന്നത് എളുപ്പമാക്കുന്നതിന് ഇന്ത്യ കൈക്കൊണ്ടവരുന്ന നടപടികള്‍ക്ക് ലോകബാങ്കിന്റെ അചഞ്ചലവും സ്ഥിരവുമായ പിന്തുണ ശ്രീ. കിം വാഗ്ദാനം ചെയ്തു. ഇക്കാര്യത്തില്‍ തുടര്‍ച്ചയായ മാര്‍ഗനിര്‍ദേശവും പിന്‍തുണയും പകരുന്നതിനു പ്രധാനമന്ത്രി, ലോകബാങ്ക് പ്രസിഡന്റിനെ നന്ദി അറിയിച്ചു. ബിസിനസ് ചെയ്യുന്നത് എളുപ്പമാക്കുന്നതിനുള്ള ശ്രമങ്ങള്‍ക്ക് ഊര്‍ജമേകുന്നതാണ് ലോകബാങ്കിന്റെ പട്ടികയിലെ മികച്ച റാങ്കിങ്ങെന്നും അദ്ദേഹം പറഞ്ഞു.
വ്യാപാരമേഖലയിലെ പ്രശ്‌നങ്ങള്‍ പരിഹരിക്കാന്‍ ഇന്ത്യയും ഇറാനും ചേര്‍ന്നു വിദഗ്ധ സമിതി രൂപീകരിക്കുന്നതിനുള്ള ധാരണാപത്രത്തിനു മന്ത്രിസഭയുടെ അനുമതി

ഇരുവിഭാഗത്തിനും താല്‍പര്യമുള്ള മേഖലകളിലെ സഹകരണം പ്രോല്‍സാഹിപ്പിക്കുന്നതിനായി തൊഴില്‍മേഖലയിലെ പ്രശ്‌നങ്ങള്‍ പരിഹരിക്കുന്നതിനുവേണ്ടി വിദഗ്ധ സമിതി രൂപീകരിക്കുന്നതിനായി ഇന്ത്യയും ഇറാനും ധാരണാപത്രം ഒപ്പുവെക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം മുന്‍കാല പ്രാബല്യത്തോടെ അംഗീകാരം നല്‍കി. ഇറാന്‍ പ്രസിഡന്റിന്റെ സന്ദര്‍ശനത്തിനിടെ 2018 ഫെബ്രുവരി 17നാണു ധാരണാപത്രം ഒപ്പുവെക്കപ്പെട്ടത്. വിവരങ്ങളുടെ കൈമാറ്റം, ശേഷിവര്‍ധിപ്പിക്കുന്നതിനായുള്ള പ്രവര്‍ത്തനങ്ങള്‍, ചരക്കു തള്ളുന്നതു സംബന്ധിച്ചും ചുങ്കം സംബന്ധിച്ചുമുള്ള അന്വേഷണങ്ങളിലുള്ള സഹകരണം എന്നീ മേഖലകളില്‍ ഇരു രാജ്യങ്ങളും തമ്മിലുള്ള സഹകരണം പ്രോല്‍സാഹിപ്പിക്കുന്നതായിരിക്കും ധാരണാപത്രം.
കേന്ദ്ര മന്ത്രി ശ്രീ. അനന്ത് കുമാറിന്റ നിര്യാണത്തില്‍ പ്രധാനമന്ത്രിയുടെ അനുശോചനം

കേന്ദ്ര മന്ത്രി ശ്രീ. അനന്ത് കുമാറിന്റ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചനം രേഖപ്പെടുത്തി. പ്രധാനമന്ത്രി പറഞ്ഞു, ‘എന്റെ വിലപ്പെട്ട സുഹൃത്തും, സഹപ്രവര്‍ത്തകനുമായ ശ്രീ. അനന്ത് കുമാര്‍ജിയുടെ ദേഹവിയോഗത്തില്‍ അങ്ങേയറ്റം ദുഖിക്കുന്നു. ചെറുപ്രായത്തില്‍ പൊതു രംഗത്തേയ്ക്ക് കടന്നുവന്ന്, അങ്ങേയറ്റം സഹാനുഭൂതിയോടും, ശുഷ്‌കാന്തിയോടും സമൂഹത്തെ സേവിച്ച അസാമാന്യനായ ഒരു നേതാവായിരുന്നു അദ്ദേഹം. തന്റെ സദ്പ്രവൃത്തികളുടെ പേരില്‍ അദ്ദേഹം എക്കാലവും ഓര്‍മ്മിക്കപ്പെടും. അദ്ദേഹത്തിന്റെ ഭാര്യ തേജ്വസിനിജിയോട് ഞാന്‍ സംസാരിക്കുകയും ശ്രീ. അനന്ത് കുമാര്‍ജിയുടെ നിര്യാണത്തില്‍ അനുശോചനം അറിയിക്കുകയും ചെയ്തു. ദുഖം നിറഞ്ഞ ഈ വേളയില്‍ അദ്ദേഹത്തിന്റെ കുടുംബത്തോടും, സുഹൃത്തുകളോടും, അനുയായികളോടുമൊപ്പമാണ് എന്റെ ചിന്തകള്‍. ഓം ശാന്തി’
അഫ്ഗാനിസ്ഥാനിലെ ഭീകരാക്രമണങ്ങളെ പ്രധാനമന്ത്രി അപലപിച്ചു

അഫ്ഗാനിസ്ഥാനില്‍ ഇന്നലെ ഉണ്ടായ ഭീകരാക്രമണങ്ങളെ പ്രധാനമന്ത്രി ശ്രീ. നരേന്ദ്ര മോദി ശക്തിയായി അപലപിച്ചു. 'അഫ്ഗാനിസ്ഥാനില്‍ ഇന്നലെ ഉണ്ടായ ഭീകരാക്രമണങ്ങളെ ഞങ്ങള്‍ ശക്തിയായി അപലപിക്കുന്നു. അഫ്ഗാനിസ്ഥാന്റെ ബഹു സാംസ്‌കാരിക ഘടനയുടെ നേര്‍ക്കുള്ള ആക്രമണമാണിത്. അനാഥരാക്കപ്പെട്ട കുടുംബങ്ങളോടൊപ്പമാണ് എന്റെ ചിന്തകള്‍. പരിക്കേറ്റവര്‍ എത്രയും വേഗം സുഖം പ്രാപിക്കാനായി ഞാന്‍ പ്രാര്‍ത്ഥിക്കുന്നു. ഈ ദുഖ വേളയില്‍ അഫ്ഗാനിസ്ഥാന്‍ ഗവണ്‍മെന്റിനെ സഹായിക്കാന്‍ സന്നദ്ധമായി നില്‍ക്കുകയാണ് ഇന്ത്യ,' പ്രധാനമന്ത്രി പറഞ്ഞു.
റിപ്പബ്ലിക് ഓഫ് മാലിദ്വീപ് വിദേശകാര്യ മന്ത്രിയും പ്രസിഡന്റിന്റെ പ്രത്യേക പ്രതിനിധിയുമായ ഡോ. മുഹമ്മദ് അസിമിനെ പ്രധാനമന്ത്രി സ്വീകരിച്ചു

റിപ്പബ്ലിക് ഓഫ് മാലിദ്വീപ് വിദേശകാര്യ മന്ത്രിയും പ്രസിഡന്റിന്റെ പ്രത്യേക പ്രതിനിധിയുമായ ഡോ. മുഹമ്മദ് അസിം പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. ചരിത്രവും സംസ്‌കാരവും ഇന്ത്യന്‍ മഹാസമുദ്രത്തിലെ നാവിക താല്‍പര്യങ്ങളും വഴി അടുത്ത അയല്‍ക്കാരായി തുടരുന്ന ഇന്ത്യയും മാലിദ്വീപും തമ്മിലുള്ള ബന്ധത്തെക്കുറിച്ച് ഇരുവരും ചര്‍ച്ച ചെയ്തു. ‘ഇന്ത്യ ആദ്യം’ എന്ന നയത്തിന്റെ ഭാഗമായി ഇന്ത്യയുമായി അടുത്ത ബന്ധം പുലര്‍ത്താനുള്ള മാലിദ്വീപിന്റെ പ്രതിജ്ഞാബദ്ധത പ്രത്യേക പ്രതിനിധി അസിം ആവര്‍ത്തിച്ചു. പുരോഗതിയിലും സുരക്ഷയുടെ കാര്യത്തിലും മാലിദ്വീപിനെ സഹായിക്കുന്ന അടുത്ത അയല്‍രാജ്യമായി ഇന്ത്യ എക്കാലത്തും നിലകൊള്ളുമെന്ന ഉറപ്പു പ്രധാനമന്ത്രി നല്‍കി. മാലിദ്വീപ് സന്ദര്‍ശിക്കാനുള്ള പ്രസിഡന്റ് യാമീനിന്റെ ക്ഷണം പ്രത്യേക പ്രതിനിധി പ്രധാനമന്ത്രിയെ അറിയിച്ചു. ക്ഷണത്തിനു നന്ദി അറിയിച്ച പ്രധാനമന്ത്രി, അനുയോജ്യമായ സാഹചര്യത്തില്‍ സന്ദര്‍ശനം നടത്താമെന്ന ഉറപ്പു നല്‍കുകയും ചെയ്തു. പ്രസിഡന്റ് അബ്ദുല്ല യാമീനിന്റെ ആശംസകള്‍ പ്രത്യേക പ്രതിനിധി പ്രധാനമന്ത്രിയെ അറിയിച്ചു. പ്രധാനമന്ത്രി തിരിച്ചും ആശംസകള്‍ നേര്‍ന്നു.
അദ്ധ്യാപക ദിനത്തില്‍ അദ്ധ്യാപക സമൂഹത്തിന് പ്രധാനമന്ത്രിയുടെ ഉപചാരം; മുന്‍ രാഷ്ട്രപതി ഡോ. സര്‍വ്വേപ്പള്ളി രാധാകൃഷ്ണന് ജന്മവാര്‍ഷികത്തില്‍ ശ്രദ്ധാഞ്ജലി

അദ്ധ്യാപക ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി അദ്ധ്യാപക സമൂഹത്തിന് ഉപചാരമേകി. മുന്‍ രാഷ്ട്രപതി ഡോ. സര്‍വ്വേപ്പള്ളി രാധാകൃഷ്ണന്റെ ജന്മവാര്‍ഷികദിനം കൂടിയായ ഇന്ന് പ്രധാനമന്ത്രി അദ്ദേഹത്തിനും ശ്രദ്ധാഞ്ജലി അര്‍പ്പിച്ചു. ‘അദ്ധ്യാപക ദിനത്തില്‍ സമൂഹത്തില്‍ വിദ്യാഭ്യാസത്തിന്റെ സന്തോഷം പരത്തുന്നതിലും, കുട്ടികളുടെ ശിക്ഷണത്തിലും സമര്‍പ്പിതമായ അദ്ധ്യാപക സമൂഹത്തെ ഞാന്‍ വണങ്ങുന്നു. സവിശേഷ അദ്ധ്യാപകനും രാഷ്ട്ര തന്ത്രജ്ഞനുമായിരുന്ന ഡോ. എസ്. രാധാകൃഷ്ണന് അദ്ദേഹത്തിന്റെ ജന്മവാര്‍ഷിക ദിനത്തില്‍ എന്റെ ആദരാഞ്ജലികള്‍. മുന്‍നിര ഗവേഷണങ്ങളും നവീന ആശയങ്ങളും നയിക്കുന്ന ഒരു നവ ഇന്ത്യയെ കുറിച്ചുള്ള നമ്മുടെ സ്വപ്നം സാക്ഷാത്കരിക്കുന്നതില്‍ അദ്ധ്യാപകര്‍ക്ക് മുഖ്യ പങ്കാണുള്ളത്. അടുത്ത അഞ്ച് വര്‍ഷങ്ങളെ ‘പരിവര്‍ത്തനത്തിനായി പഠിപ്പിക്കാനും, ശാക്തീകരണത്തിനായുള്ള വിദ്യാഭ്യാസത്തിനും നയിക്കാനുള്ള അറിവിനുമായി നമുക്ക് മാറ്റാം’, പ്രധാനമന്ത്രി പറഞ്ഞു.
രാജ്യത്തെമ്പാടുമുള്ള വിവിധ ഉത്സവങ്ങളോടനുബന്ധിച്ച് പ്രധാനമന്ത്രി ജനങ്ങള്‍ക്ക് ആശംസകള്‍ നേര്‍ന്നു

രാജ്യത്തെമ്പാടുമുള്ള വിവിധ ഉത്സവങ്ങളോടനുബന്ധിച്ച് പ്രധാനമന്ത്രി ശ്രീ. നരേന്ദ്ര മോദി ജനങ്ങള്‍ക്ക് ആശംസകള്‍ നേര്‍ന്നു. ‘ഏവര്‍ക്കും സന്തോഷകരമായ മകരസംക്രാന്തി ! പൊങ്കല്‍ ആശംസകള്‍ മാഘ് ബിഹുവിന്റെ വേളയില്‍ ആശംസകള്‍ സന്തോഷകരമായ ഉത്തരായന്‍ വരും നാളുകളില്‍ നിങ്ങളേവരും പുതിയ ഉയരങ്ങള്‍ താണ്ടട്ടെ,’ പ്രധാനമന്ത്രി പറഞ്ഞു.
ജുനാഗദ് ജില്ലയിലെ വിവിധ പദ്ധതികള്‍ പ്രധാനമന്ത്രി ഇന്ന് ഉദ്ഘാടനം ചെയ്തു

ജുനാഗദ് ജില്ലയിലെ വിവിധ പദ്ധതികള്‍ പ്രധാനമന്ത്രി ശ്രീ. നരേന്ദ്ര മോദി ഇന്ന് ഉദ്ഘാനം ചെയ്തു. ഗവണ്‍മെന്റ് സിവില്‍ ഹോസ്പിറ്റല്‍ ജുനാഗദ് കാര്‍ഷിക സര്‍വ്വകലാശാലയുടെ പാല്‍ സംസ്‌ക്കരണ പ്ലാന്റ്, മറ്റ് കെട്ടിടങ്ങള്‍ എന്നിവ ഉദ്ഘാടനം ചെയ്തവയില്‍പ്പെടുന്നു. ഇന്ന് രാഷ്ട്രത്തിന് സമര്‍പ്പിക്കപ്പെടുകയോ, ശിലയിടുകയോ ചെയ്തവയില്‍ 500 കോടിയോളം രൂപയുടെ 9 പദ്ധതികള്‍ ഉണ്ടെന്ന് പ്രധാനമന്ത്രി ഒരു പൊതുയോഗത്തെ അഭിസംബോധന ചെയ്ത് കൊണ്ട് പറഞ്ഞു. ഇന്ത്യയുടെ വികസന യാത്രയില്‍ പുതിയ ഊര്‍ജ്ജവും, ഉല്‍സാഹവുമുണ്ടെന്ന് അദ്ദേഹം പറഞ്ഞു. ഗുജറാത്തിലെങ്ങും മെഡിക്കല്‍ കോളേജുകളും, ആശുപത്രികളും ഉയര്‍ന്ന് വരികയാണെന്നും പ്രധാനമന്ത്രി പറഞ്ഞു. ഇത് രോഗികളെ സഹായിക്കാന്‍ വേണ്ടി മാത്രമല്ല ഈ മേഖലയില്‍ താല്‍പര്യമുള്ളവര്‍ക്കുകൂടി വേണ്ടിയാണ്. ജന്‍ ഔഷധി യോജനയെക്കുറിച്ചും അദ്ദേഹം പരാമര്‍ശിച്ചു. പാവപ്പെട്ടവര്‍ക്കും, മധ്യവര്‍ഗ്ഗക്കാര്‍ക്കും താങ്ങാവുന്ന വിലയ്ക്കുള്ള മരുന്നുകള്‍ പ്രാപ്യമാകുന്നത് പ്രധാനപ്പെട്ട കാര്യമാണെന്ന് അദ്ദേഹം കൂട്ടിച്ചേര്‍ത്തു. ശുചിത്വത്തിലുള്ള ഗവണ്‍മെന്റിന്റെ ഊന്നല്‍ സാര്‍വദേശീയകമായി പ്രശംസ നേടിയിട്ടുണ്ട്. ജനങ്ങള്‍ രോഗങ്ങള്‍ കാരണം ബുദ്ധിമുട്ടിന്നില്ലെന്ന് ഉറപ്പാക്കുന്ന ശുചിത്വ ഭാരതത്തില്‍ വൃത്തിക്കുള്ള ഊന്നല്‍ പ്രധാനമാണെന്ന് അദ്ദേഹം പറഞ്ഞു. മികച്ച ഡോക്ടര്‍മാരെയും, പാരാമെഡിക്കല്‍ സ്റ്റാഫിനെയും ആരോഗ്യമേഖലയ്ക്ക് ആവശ്യമുണ്ടന്ന് അദ്ദേഹം പറഞ്ഞു. മെഡിക്കല്‍ ഉപകരണങ്ങള്‍ ഇന്ത്യയില്‍ തന്നെ നിര്‍മ്മിക്കേണ്ടതിന്റെ ആവശ്യകത ചൂണ്ടിക്കാട്ടിയ പ്രധാനമന്ത്രി ആഗോളമായ സാങ്കേതിക മുന്നേറ്റങ്ങള്‍ക്കൊപ്പം നീങ്ങാന്‍ ഈ മേഖലയ്ക്ക് കഴിയണമെന്നും കൂട്ടിച്ചേര്‍ത്തു. ഉടന്‍ നടപ്പാക്കുന്ന പ്രധാന മന്ത്രി ജന്‍ ആരോഗ്യ യോജന – ആയുഷ്മാന്‍ ഭാരത് ആരോഗ്യമേഖലയില്‍ പരിവര്‍ത്തനം കൊണ്ടുവരുമെന്നും, പാവപ്പെട്ടവര്‍ക്ക് താങ്ങാവുന്ന നിരക്കില്‍ ഉയര്‍ന്ന നിലയിലുള്ള ആരോഗ്യ സുരക്ഷ ഉറപ്പാക്കുമെന്നും അദ്ദേഹം പറഞ്ഞു.
പി.ഐ.ഒ. പാര്‍ലമെന്റേറിയന്‍ സമ്മേളനത്തിന്റെ ഉദ്ഘാടന ചടങ്ങിനെ പ്രധാനമന്ത്രി അഭിസംബോധന ചെയ്തു

പ്രധാനമന്ത്രി ശ്രീ. നരേന്ദ്ര മോദി ഇന്ന് ന്യൂ ഡല്‍ഹിയില്‍ പി.ഐ.ഒ. പാര്‍ലമെന്റേറിയന്‍ സമ്മേളനത്തിന്റെ ഉദ്ഘാടന ചടങ്ങിനെ അഭിസംബോധന ചെയ്തു. നൂറ് കണക്കിന് വര്‍ഷങ്ങളായി നിരവധി പേര്‍ ഇന്ത്യ വിട്ട് പോയിട്ടുണ്ടെങ്കിലും അവരുടെയൊക്കെ മനസ്സുകളിലും, ഹൃദയങ്ങളിലും ഇന്ത്യയ്ക്ക് തുടര്‍ന്നും ഒരു സ്ഥാനമുണ്ടാകുമെന്ന് സമ്മേളനത്തിന്റെ പ്രതിനിധികളെ സ്വാഗതം ചെയ്തുകൊണ്ട് പ്രധാനമന്ത്രി പറഞ്ഞു. തങ്ങളെ ദത്തെടുത്ത നാടുകളുമായി ഇന്ത്യന്‍ വംശജര്‍ പൂര്‍ണ്ണമായി ഇണങ്ങി ചേരുന്നതില്‍ അത്ഭുതമില്ല. അവര്‍ തങ്ങളുടെ ഭാരതീയത തങ്ങളില്‍ സൂക്ഷിക്കുമ്പോഴും ആ രാജ്യങ്ങളിലെ ഭാഷ, ഭക്ഷണം, വസ്ത്രം മുതലായവ സ്വാംശീകരിച്ചു. ഇന്ത്യന്‍ വംശജരുടെ ചെറിയൊരും ലോക പാര്‍ലമെന്റ് ഇന്ന് ഡല്‍ഹിയില്‍ സമ്മേളിച്ചിരിക്കുന്നതായാണ് തോന്നുന്നതെന്ന് പ്രധാനമന്ത്രി പറഞ്ഞു. ഇന്ത്യന്‍ വംശജര്‍ ഇന്ന് മൗറീഷ്യസ്, പോര്‍ച്ചുഗല്‍, അയര്‍ലന്റ് എന്നിവിടങ്ങളിലെ പ്രധാനമന്ത്രിമാരാണെന്ന് അദ്ദേഹം ചൂണ്ടിക്കാട്ടി. മറ്റ് നിരവധി രാജ്യങ്ങളിലും ഇന്ത്യന്‍ വംശജര്‍ രാഷ്ട്ര തലവന്മാരും, ഭരണ തലവന്മാരുമായിട്ടുണ്ടെന്നും അദ്ദേഹം ചൂണ്ടിക്കാട്ടി. കഴിഞ്ഞ മൂന്ന്, നാല് വര്‍ഷങ്ങള്‍ക്കിടെ ഇന്ത്യയെ കുറിച്ചുള്ള ആഗോള പ്രതിച്ഛായയില്‍ മാറ്റം വന്നിട്ടുണ്ടെന്ന് അദ്ദേഹം പറഞ്ഞു. ഇന്ത്യ സ്വയം പരിവര്‍ത്തപ്പെടുന്നുവെന്നതാണ് ഇതിന് കാരണമെന്ന് അദ്ദേഹം പറഞ്ഞു. ഇന്ത്യയുടെ പ്രതീക്ഷകളും, അഭിലാഷങ്ങളും എക്കാലത്തെയും ഉയര്‍ന്ന തലത്തിലാണ്. എല്ലാ മേഖലകളിലും ഗതിമാറ്റാനാകാത്ത മാറ്റത്തിന്റെ സൂചനകള്‍ ദൃശ്യമാണ്. ഇന്ത്യന്‍ വംശജര്‍ അവര്‍ എവിടെ വസിച്ചാലും ഇന്ത്യയുടെ സ്ഥിരം പ്രതിപുരുഷന്മാരാണെന്നും, വിദേശങ്ങളില്‍ യാത്ര ചെയ്യുമ്പോഴോക്കെ താന്‍ അവരെ കാണാന്‍ ശ്രമിക്കാറുണ്ടെന്നും പ്രധാനമന്ത്രി പറഞ്ഞു. വിദേശത്തുള്ള ഇന്ത്യാക്കാര്‍ നേരിടുന്ന പ്രശ്‌നങ്ങള്‍ എപ്പോഴും ശ്രദ്ധിച്ച് കൊണ്ടിരിക്കുന്ന വിദേശകാര്യ മന്ത്രി ശ്രീമതി സുഷമാ സ്വരാജിനെ പ്രധാനമന്ത്രി പ്രശംസിച്ചു. വിദേശങ്ങളിലെ നയതന്ത്രകാര്യാലയങ്ങളുമായി ബന്ധപ്പെട്ട പരാതികള്‍ പരിഹരിക്കുന്നത് അപ്പപ്പോള്‍ നീരീക്ഷിക്കുന്ന ‘മദദ്’ പോര്‍ട്ടലിനെ കുറിച്ച് അദ്ദേഹം പരാമര്‍ശിച്ചു. വിദേശ ഇന്ത്യാക്കാര്‍ ഇന്ത്യയുടെ വികസനത്തിന്റെ പങ്കാളികളാണെന്നാണ് ഗവണ്‍മെന്റ് കരുതുന്നത്. നിതി ആയോഗ് തയ്യാറാക്കിയ 2020 വരെയുള്ള കര്‍മ്മ പരിപാടിയില്‍ വിദേശ ഇന്ത്യാക്കാര്‍ക്ക് സുപ്രധാന സ്ഥാനമുണ്ടെന്ന് അദ്ദേഹം പറഞ്ഞു. അസ്ഥിരതയുടെ കാലഘട്ടത്തില്‍ ലോകത്തിന് മുഴുവന്‍ മാര്‍ഗ്ഗമേകാന്‍ നല്‍കാന്‍ ഇന്ത്യന്‍ സംസ്‌ക്കാരത്തിന്റെയും, നാഗരികതയുടെയും മൂല്യങ്ങള്‍ക്കാകുമെന്ന് പ്രധാനമന്ത്രി പറഞ്ഞു. ആസിയാന്‍ രാഷ്ട്രങ്ങളുമായി ഇന്ത്യയ്ക്ക് വരെ അടുത്ത ബന്ധങ്ങളാണ് ഉള്ളതെന്ന് പറഞ്ഞ പ്രധാനമന്ത്രി ഏതാനും ദിവസങ്ങള്‍ കഴിഞ്ഞ് വരുന്ന റിപ്പബ്ലിക് ദിനത്തില്‍ അത് പ്രദര്‍ശിപ്പിക്കപ്പെടുമെന്നും വ്യക്തമാക്കി.
ഡോം. അംബേദ്കര്‍ ദേശീയ സ്മാരകം പ്രധാനമന്ത്രി ഡെല്‍ഹി ആലിപ്പൂര്‍ റോഡില്‍ നാളെ ഉദ്ഘാടനം ചെയ്യും

ഡോ. ബാബാസാഹേബ് അംബേദ്കറുടെ ജന്മദിനം പ്രമാണിച്ച് ഏപ്രില്‍ 13നു ഡെല്‍ഹിയിലെ ആലിപ്പൂര്‍ റോഡില്‍ ഡോ. അംബേദ്കര്‍ ദേശീയ സ്മാരകത്തിന്റെ ഉദ്ഘാടനം പ്രധാനമന്ത്രി ശ്രീ. നരേന്ദ്ര മോദി നിര്‍വഹിക്കും. 1956 ഡിസംബര്‍ ആറിന് ഡോ. അംബേദ്കര്‍ മഹാപരിനിര്‍വാണമടഞ്ഞ സ്ഥലത്താണു സ്മാരകം നിര്‍മിച്ചിരിക്കുന്നത്. അന്നത്തെ പ്രധാനമന്ത്രി ശ്രീ. അടല്‍ ബിഹാരി വാജ്‌പേയിജിയാണ് 2003 ഡിസംബറില്‍ 26, ആലിപ്പൂര്‍ റോഡിലുള്ള ഡോ. അംബേദ്കര്‍ മഹാപരിനിര്‍വാണ സ്ഥല്‍ രാഷ്ട്രത്തിനു സമര്‍പ്പിച്ചത്. 2016 മാര്‍ച്ച് 21നു പ്രധാനമന്ത്രി ശ്രീ. നരേന്ദ്ര മോദി സ്മാരകത്തിനു തറക്കല്ലിട്ടു. ഇന്ത്യന്‍ ഭരണഘടനയുടെ സ്രഷ്ടാവായ ബാബാസാഹേബ് അംബേദ്കറുടെ സ്മാരകം ഒരു പുസ്തകത്തിന്റെ ആകൃതിയിലാണു രൂപപ്പെടുത്തിയിരിക്കുന്നത്. സ്റ്റാറ്റിക് മീഡിയ, ഡയനാമിക് മീഡിയ, ശ്രാവ്യ-ദൃശ്യ ഉള്ളടക്കം, മള്‍ട്ടിമീഡിയി സാങ്കേതികവിദ്യ എന്നിവ വ്യാപകമായി ഉപയോഗപ്പെടുത്തി ഡോ. അംബേദ്കറുടെ ജീവിതത്തെക്കുറിച്ച് ആഴത്തില്‍ പഠിക്കാനും അദ്ദേഹം ഇന്ത്യക്ക് അര്‍പ്പിച്ച സംഭാവനകള്‍ മനസ്സിലാക്കാനും ഉദ്ദേശിച്ചുള്ളതാണു സ്മാരകത്തിലെ മ്യൂസിയം. ധ്യാനിക്കുന്നതിനായുള്ള ഹാളും നിര്‍മിച്ചിട്ടുണ്ട്. അലങ്കരിച്ച കവാടങ്ങള്‍, സംഗീതത്തോടുകൂടിയ ഫൗണ്ടന്‍, പ്രകാശമാനമായ മുന്‍ഭാഗം തുടങ്ങിയ ആകര്‍ഷണീയതകള്‍ സ്മാരകത്തിനുണ്ട്.